Maureen O'Sullivan (aisteoir)

Aisteoir Éireannach ab ea Maureen Paula O’Sullivan (17 Bealtaine 1911 – 23 Meitheamh 1998). Rinne sí an pháirt Jane i sraith scannán Tarzan a fhad is a bhí Johnny Weissmuller sa phríomhpháirt. Bhí rólanna aici in go leor scannán thar thréimhse níos faide ná leathchéad bliain,  in éineacht le haisteoirí ar nós Laurence Olivier, Greta Garbo, Fredric March, William Powell, Myrna Loy, Marie Dressler, Wallace Beery, Lionel Barrymore, na deartháireacha Marx (Groucho, Harpo, agus Chico) agus fiú Woody Allen sna 1980idí.
clé|mion|310x310px
clé|mion|220x220px|Tarzan Finds a Son!, le Richard Thorpe (1939)
clé|mion|220x220px|Pride and Prejudice, 1940
clé|mion|271x271px|1940
clé|mion|220x220px|Réamhbhlaiseadh (físeán), The Thin Man (1934)

 Saol 
Rugadh O'Sullivan i Mainistir na Búille, Contae Ros Comáin. D'fhreastail sí ar scoileanna i mBaile Átha Cliath, i Sasana agus sa Fhrainc. In 1929, nuair a bhí sí 18 mbliana d'aois, fuair sí a seans ar Hollywood nuair a bhí an scannán Song O’ My Heart á dhéanamh ag Fox Film Corporation in Éirinn. D’éirigh léi páirt a fháil sa scannán, ina raibh an t-amhránaí teanóir Frank McCormack ann freisin, agus thug sí aghaidh ar Hollywood ina dhiaidh sin.
In 1932, shínigh sí conradh nua leis an stiúideo scannán mór le rá MGM. Bhain sí clú is cáil amach mar Jane i sé cinn de scannáin Tarzan le MGM idir 1932 agus 1942.
Bhí rólanna aici sna scannáin The Thin Man (1934), Anna Karenina (1935), A Day at the Races (1937), Pride and Prejudice (1940), agus Maisie Was a Lady (1941) freisin. Ghlac sí sos ón aisteoireacht chun aire a thabhairt dá clann, ach d’fhill sí ar an scáileán ina dhiaidh sin i scannáin a stiúir a fear céile, John Farrow. 

Lean sí uirthi ag obair i scannáin agus i ndrámaí ar feadh a saoil, agus bhí páirteanna aici in Hannah and Her Sisters le Woody Allen (1986), Peggy Sue Got Married (1986) le Francis Ford Coppola, agus in Stranded (1987).

Bhí O’Sullivan pósta faoi dhó. Phós sí John Farrow ar dtús agus bhí seachtar clainne acu, an t-aisteoir Mia Farrow ina measc. Níos déanaí ina saol, phós sí an fear gnó James Cushing. 

Rinneadh saoránach SAM di in 1947. Fuair sí bás in 1998 agus 87 bliain slánaithe aici. 

Tá réalta aici ar an Hollywood Walk of Fame agus bronnadh Gradam George Eastman uirthi in 1982.

In 2020, ba í uimhir a hocht ar liosta de na haisteoirí scannán Éireannacha is fearr san Irish Times.

 Féach freisin 

 Mia Farrow

 Tagairtí 

Catagóir:Básanna i 1998
Catagóir:Daoine a rugadh i 1911
Catagóir:Ban-aisteoirí Éireannacha
Catagóir:Daoine as Contae Ros Comáin
Catagóir:Woody Allen